Nariadenie Rady (ES) č. 1836/95
z 24. júla 1995,
ktorým sa mení a dopĺňa príloha k nariadeniu (EHS) č. 1461/93 o prístupe uchádzačov zo Spojených štátov amerických k verejným zmluvám
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na Akt o pristúpení Rakúska, Fínska a Švédska, a najmä na jeho článok 169,
so zreteľom na návrh Komisie,
keďže nariadenie (EHS) č. 1461/93 [1] obmedzuje prístup uchádzačov zo Spojených štátov amerických, pokiaľ ide o verejné zmluvy uzatvárané niektorými verejnými orgánmi ako reakcia na niektoré opatrenia prijaté Spojenými štátmi, pokiaľ ide o uchádzačov spoločenstva;
keďže v dôsledku Aktu o pristúpení Rakúska, Fínska a Švédska je potrebné prispôsobiť zoznam nákupných subjektov uvedených v prílohe I k spomínanému nariadeniu pridaním nových členských štátov k týmto subjektom;
keďže táto úprava nie je ustanovená v Akte o pristúpení ani v jeho prílohách; keďže preto ide o typ úpravy stanovenej v článku 169 Aktu o pristúpení a musí dodržiavať postup stanovený v odseku 2 tohto článku,
PRIJALA TOTO NARIADENIE:
Článok 1
Verejné orgány uvedené v prílohe k tomuto nariadeniu sa doplnia do prílohy I k nariadeniu (EHS) č. 1461/93.
Článok 2
Toto nariadenie nadobudne účinnosť v deň jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 24. júla 1995